Verkragtings op Nelspruit-plase: aanvallers positief verbindArgieffoto Bloedmonsters het twee verdagtes positief verbind aan die verkragting van twee vroue op plase in Mpumalanga, het die streekshof in Nelspruit Dinsdag gehoor. Solomon Abraham Nkosi (24) van Ermelo Trust naby Kabokweni buite Witrivier en Jimmy Mkhabela (25) van Phola Trust buite Hazyview, het onskuldig gepleit op nege aanklagte, het ŉ Sapa-korrespondent berig. Hulle is in 2011 in hegtenis geneem ná ŉ reeks plaasaanvalle in Witrivier daardie jaar. Ao Dzunisani Chauke, forensiese kenner, het aan die hof gesê sy het voldoende bewyse wat Nkosi en Mkhabela aan twee slagoffers se verkragting verbind. Die beskuldigdes staar elk vyf aanklagte van verkragting, een aanklag dat hulle ŉ persoon gedwing het om ŉ verkragting te aanskou, en drie aanklagte van gewapende roof in die gesig. Landdros Edward Hall het die twee in aanhouding gehou en die verhoor tot 5 Augustus uitgestel. -SAPA